b'\n_START_ARTICLE_\nArhanghelsk\n_START_PARAGRAPH_\nArhanghelsk (rus\xc4\x83 \xd0\x90\xd1\x80\xd1\x85\xd0\xb0\xcc\x81\xd0\xbd\xd0\xb3\xd0\xb5\xd0\xbb\xd1\x8c\xd1\x81\xd0\xba) este un ora\xc8\x99 \xc3\xaen partea de nord-vest a Rusiei, pe malurile r\xc3\xa2ului Dvina de Nord, aproape de v\xc4\x83rsarea acestuia \xc3\xaen Marea Alb\xc4\x83. Este re\xc8\x99edin\xc8\x9ba regiunii omonime._NEWLINE_Ora\xc8\x99ul se \xc3\xaentinde peste 40 de kilometri de-a lungul malurilor r\xc3\xa2ului Dvina de Nord \xc8\x99i include numeroase insule ale deltei acestuia. Arkhangelsk a fost principalul port maritim al Rusiei medievale \xc8\x99i moderne timpurii p\xc3\xa2n\xc4\x83 \xc3\xaen 1703 (c\xc3\xa2nd a fost \xc3\xaenlocuit de Sankt Petersburg). O cale ferat\xc4\x83 de 1.133 kilometri circul\xc4\x83 de la Arhangelsk la Moscova prin Vologda \xc8\x99i Iaroslavl, iar c\xc4\x83l\xc4\x83toriile aeriene sunt deservite de aeroporturile Talagi (principal) \xc8\x99i Vaskovo (secundar). \xc3\x8encep\xc3\xa2nd cu recens\xc4\x83m\xc3\xa2ntul din 2010, popula\xc8\x9bia ora\xc8\x99ului era de 348.783, \xc3\xaen sc\xc4\x83dere de la 356.051 (\xc3\xaenregistrat\xc4\x83 la recens\xc4\x83m\xc3\xa2ntul din 2002), respectiv de 415.921 (\xc3\xaenregistrat\xc4\x83 la recens\xc4\x83m\xc3\xa2ntul din 1989).\n_START_SECTION_\nStema ora\xc8\x99ului\n_START_PARAGRAPH_\nStema ora\xc8\x99ului \xc3\xael \xc3\xaenf\xc4\x83\xc8\x9bi\xc8\x99eaz\xc4\x83 pe Arhanghelul Mihail \xc3\xaen timp ce ucide Diavolul. Legenda spune c\xc4\x83 aceast\xc4\x83 lupt\xc4\x83 a avut loc \xc3\xaen apropierea ora\xc8\x99ului (de unde \xc8\x99i numele acestuia), \xc8\x99i c\xc4\x83 Mihail \xc3\xaenc\xc4\x83 mai vegheaz\xc4\x83 asupra ora\xc8\x99ului pentru a preveni \xc3\xaentoarcerea Diavolului.\n_START_SECTION_\nDe\xc8\x99euri menajere\n_START_PARAGRAPH_\n\xc3\x8en 2019, un depozit destinat stoc\xc4\x83rii de\xc8\x99eurilor din Moscova era \xc3\xaen curs de construc\xc8\x9bie. O jum\xc4\x83tate de milion de tone de de\xc8\x99euri ar fi transportate cu trenul \xc8\x99i depozitate anual. S-a format o mi\xc8\x99care de protest cet\xc4\x83\xc8\x9beanesc care \xc3\xaencearc\xc4\x83 s\xc4\x83 se opun\xc4\x83 proiectului.\n_START_SECTION_\nAccidentul de iradiere Nyonoksa\n_START_PARAGRAPH_\n\xc3\x8en data de 8 august 2019 \xc3\xaen jurul orei 12:00, \xc3\xaen largul localit\xc4\x83\xc8\x9bii Nionoska, o explozie a ucis cel pu\xc8\x9bin 5 ingineri ai Agen\xc8\x9biei Nucleare Ruse Rosatom, care lucrau pentru centrul de cercet\xc4\x83ri nucleare din Nordul Extrem (cu sediul la Sarov, acolo unde Uniunea Sovietic\xc4\x83 a pus la punct primele sale arme nucleare). Se pare c\xc4\x83 \xc3\xaen urma exploziei au mai rezultat trei r\xc4\x83ni\xc8\x9bi \xc8\x99i c\xc4\x83 aceasta ar putea fi o surs\xc4\x83 de contaminare radioactiv\xc4\x83 a mediului. La 12 august, potrivit Ministrului rus al Ap\xc4\x83r\xc4\x83rii, accidentul nu a provocat \xe2\x80\x9econtaminare radioactiv\xc4\x83\xe2\x80\x9d, dar ora\xc8\x99ul Severodvinsk, aflat la 30 de kilometri de baz\xc4\x83, a anun\xc8\x9bat c\xc4\x83 a \xe2\x80\x9e\xc3\xaenregistrat o oarecare cre\xc8\x99tere a radioactivit\xc4\x83\xc8\x9bii\xe2\x80\x9d (comunicat retras rapid). \xc3\x8en aceea\xc8\x99i zi, statul rus a anun\xc8\x9bat c\xc4\x83 lucreaz\xc4\x83 pentru a testa \xe2\x80\x9enou armament\xe2\x80\x9d; potrivit lui Viacheslav Soloviev (director \xc8\x99tiin\xc8\x9bific al Centrului Militar Sarov), accidentul a implicat \xc8\x99i un mic reactor nuclear, iar Agen\xc8\x9bia Meteorologic\xc4\x83 Rus\xc4\x83 a raportat o cre\xc8\x99tere de 4 p\xc3\xa2n\xc4\x83 la 16 ori mai mare dec\xc3\xa2t nivelul obi\xc8\x99nuit de radioactivitate. Potrivit acesteia, radioactivitatea aerului este \xc3\xaen parametri normali pentru s\xc4\x83n\xc4\x83tatea public\xc4\x83. Conform exper\xc8\x9bilor americani, deflagra\xc8\x9bia ar putea avea leg\xc4\x83tur\xc4\x83 cu testarea noii rachete de croazier\xc4\x83 cu propulsie nuclear\xc4\x83 9M730 Burevestnik (SSC-X-9 Skyfall, conform terminologiei NATO)._NEWLINE_Dou\xc4\x83 sta\xc8\x9bii ruse pentru m\xc4\x83surarea nivelului radioactivit\xc4\x83\xc8\x9bii (Dubna \xc8\x99i Kirov) au fost oprite pe 10 august. Norvegia a detectat urme de iod radioactiv la Svanhovd, o sta\xc8\x9bie de m\xc4\x83surare din apropierea frontierei sale cu Rusia, \xc3\xaentre 9 \xc8\x99i 12 august. Pe pagina principal\xc4\x83 a CNCAN au fost publicate trei comunicate de pres\xc4\x83 (pe 14, 18 \xc8\x99i 19 august 2019) referitoare la acest incident, mesajul fiind c\xc4\x83 nu exist\xc4\x83 factori de risc pe teritoriul Rom\xc3\xa2niei.'